Motoris op N1 tot stilstand gedwing, beroof, geskietArgieffoto bloot ter illustrasie. (Foto: Pixabay) ’n Motoris is Maandagaand op die N1 naby Hammanskraal, noord van Pretoria, oorval en in die been geskiet nadat boosdoeners vermoedelik ysterpenne op die snelweg geplaas het. Kyle van Reenen, woordvoerder van Emer-G-Med, sê voorlopige inligting dui daarop dat die 30-jarige motoris genoodsaak was om stil te hou nadat sy motorbande afgeblaas het as gevolg van ’n skerp voorwerp in die pad. ’n Onbekende aantal verdagtes het die man se motor genader en hom van sy besittings beroof. Die motoris is daarna in die been geskiet. Van Reenen sê die man is gisteraand by paramedici se aankoms op die toneel in sy motor met ’n skietwond aan sy been aangetref. Die man is op die toneel gestabiliseer voordat hy na ’n nabygeleë hospitaal geneem is vir verdere mediese behandeling. Volgens Van Reenen was die polisie ook op die toneel om ondersoek in te stel. Maroela Media het Dinsdag vroegoggend ’n navraag aan die polisie gerig en wag nog op terugvoer.